Odôvodnenie

A. Všeobecná časť

	Podľa § 152 ods. 1 písm. d) Trestného poriadku, ak bol obžalovaný právoplatne uznaný za vinného je povinný nahradiť štátu paušálnou sumou ostatné trovy trestného konania, ktoré znáša štát. Podľa § 152 ods. 3 Trestného poriadku uvádzanú paušálnu sumu ustanoví ministerstvo spravodlivosti všeobecne záväzným právnym predpisom.
V súčasnej dobe sú trovy trestného konania určené paušálnou sumou ustanovené vyhláškou Ministerstva spravodlivosti SR č. 70/1980 Zb., ktorou sa ustanovuje paušálna suma trov trestného konania. Táto vyhláška nebola od svojho prijatia v roku 1980 zmenená.
Trovy trestného konania určené paušálnou sumou (ďalej „paušálne trovy“) sú 
- pri trestnom rozkaze – 500,- Sk
- v ostatných prípadoch, ak nebol pribratý žiadny znalec – 800 Sk
- ak bol pribratý znalec z iného odboru ako psychiatrie 1.200 Sk
- ak bol pribratý znalec z odboru psychiatrie – 1.800,- Sk.

	Zo štatistických údajov o vymožiteľnosti paušálnych trov za posledné 3 roky vyplýva, že paušálne trovy sú uhrádzané každoročne približne v rovnakej výške (cca 13,5 mil. Sk). Výška nevymožených paušálnych trov vzrástla za roky 2000-2001 o sumu 2,23 mil. Sk.
	K 31.12.2001 bola suma nevymožených paušálnych trov cca 66,7 mil. Sk. Pritom paušálne trovy prestavujú z celkovej sumy súdnych pohľadávok (cca 500 mil. Sk) tretiu až štvrtú najvyššiu položku z pohľadu nevymoženej peňažnej sumy.            Z pohľadu počtu položiek je to ďaleko najčastejšia súdna pohľadávka - celkovo k 30.9.2001 obsahovala 78.149 položiek z celkového počtu položiek súdnych pohľadávok 151.734 (druhá najvyššia súdna pohľadávka má menej ako 27.000 pohľadávok).

Napriek skutočnosti, že trovy trestného konania určené paušálnou sumou neboli do roku 1980 zmenené, pri rozhodovaní o ich zvýšení treba prihliadnuť aj na otázku ich možnej vymožiteľnosti. Pri zvýšení paušálnych trov je možné odôvodnene očakávať, že táto položkovo najvyššia nevymožiteľná súdna pohľadávka bude ďalej narastať. Z tohto dôvodu sa navrhuje, aby sa paušálne trovy v zmysle § 152 ods. 1 písm. d) zvýšili na dvojnásobok napriek skutočnosti, že neboli zmenené od roku 1980.

Predkladaný návrh vyhlášky je v súlade s Ústavou SR, zákonmi a medzinárodnými zmluvami, ktorými je Slovenská republika viazaná.
Návrh vyhlášky nebude mať žiadny negatívny finančný, ekonomický ani enviromentálny vplyv, ani vplyv na zamestnanosť. Môže mať len pozitívny dopad na štátny rozpočet, keďže sa výška paušálnych trov zvyšuje. V súčasnosti je uhrádzaných približne 13,5 mil. Sk týchto trov ročne. Pri ich dvojnásobnom zvýšení je možné predpokladať približne obdobný nárast resp. o niečo nižší (keďže sa predpokladá aj zvýšenie ich nevymožiteľnosti) aj ohľadom úhrady týchto trov.